Żgur li għada friska fil-memorja ta' ħafna Nazzjonalisti meta f'Ġunju tal-2019, erbgħa min-nies, resqu petizzjoni ta' nuqqas ta' fiduċja fil-Kap tal-Partit Nazzjonalista, Adrian Delia. Wieħed minn dawn l-erbgħa kien Envin Bartolo. Dawn in-nies, bl-għajnuna ta' diversi oħrajn, kienu ħadu il-briga li jiġbru l-firem ħalli jkunu jistgħu jressqu vot ta' sfiduċja fil-Kap tagħhom, li kien tela' bl-aktar mod demokratiku fl-istorja tal-Partit Nazzjonalista. Imma għal raġunijiet diversi dawn l-erbgħa min-nies ma ridux li Adrian Delia jibqa' kap tal-Partit. Għalkemm dak il-vot kien irriżulta f'vot ta' fiduċja f'Adrian Delia, il-manuvri baqgħu għaddejjin sa meta wasal iż-żmien li b'vot tat-tesserati Adrian Delia tilef it-tellieqa tiegħu ma' Bernard Grech. Fost in-nies li ħadmu kemm felħu fil-kampanja ta' Bernard Grech kien hemm dan Envin Bartolo li, għalkemm ma rnexxielux bil-vot ta' sfiduċja li kien ressaq, xorta baqa' għaddej bl-impenn tiegħu li jtajjar lil Adrian Delia. Fl-2020, Bartolo kien wieħed mill-aktar nies qrib ta' Bernard Grech fit-tellieqa għal kap. Envin Bartolo kien il-persuna li jippersonifika d-diviżżjoni fil-Partit Nazzjonalista. Kont issibu minn ta' quddiem biex jopponi kull mossa li kien jagħmel Delia u kien dejjem lest biex jagħti palata basta kontra kull mossa tal-kap tiegħu dak iż-żmien. Imma llum din il-persuna diviżiva ġiet mogħtija pożizzjoni importanti marbuta mal-elezzjoni ġenerali li ġejja. Envin Bartolo illum huwa id-Delegat Kandidati Elezzjoni 2022. Minn daqstant nies kellu jintagħżel bniedem li jirrifletti atti diviżivi li damu għaddejjin ix-xhur biex ma jingħatx is-snin. Illum Bartolo qed jikteb lill-kandidati li ser ikunu fuq il-lista tal-Partit Nazzjonalista biex iħeġġiġhom jaħdmu f'isem il-Partit Nazzjonalista. Imma l-iżjed ħaġa li mpressjonat fil-kitba tiegħu kienet meta stqarr li l-aktar ħaġa importanti li għandu jagħmel kull kandidat kienet li joħroġ jagħmel il-house visits. Ta' min jistaqsih lil Envin Bartolo, jiftakar hu kemm għamel house visits għand it-tesserati tal-partit tiegħu, biex jiġbor kemm jiflaħ firem biex ikun jista' jressaq vot ta' sfiduċja fil-Kap tiegħu? Forsi jista' jagħti pariri siewja lill-kandidati kif għandhom jagħmlu biex jikkonvinċu lill-elettorat biex jakkwistaw il-vot, bħal ma għamel hu meta kien idur it-tesserati biex jikkonvinċihom jagħtuh il-firma biex iwassal għan-numru neċessarju li jkun jista' jittieħed il-vot ta' sfiduċja. Imma possibbli ma setax instab persuna li jxerred l-għaqda mhux diviżżjoni? Possibbli ma setax instab persuna li bil-ħsieb ta' għaqda tiegħu jkun jista' jikkomunika mingħajr diffikulta ta' xejn mal-kandidati kollha? Possibbli ma setax instab persuna li meta tħares lejha ma ġġagħlekx tikkontempla fuq diviżżjoni jew vot ta' sfiduċja? Jekk hemm dan in-nuqqas ta' nies li ma setax instab persuna oħra li tirrifletti azzjonijiet u tendenzi ta' għaqda, mela allura vera l-Partit Nazzjonalista qiegħed nieqes mhux biss min-numru ta' kandidati imma jinsab nieqes ukoll mill-voluntiera, dejjem jekk dan tqabbad bħala voluntier. Envin Bartolo huwa l-aħħar wieħed fuq il-lemin ta’ din l-istampa.